MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om oprettelse af et europæisk søfartssikkerhedsagentur

2

2000/0327 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om oprettelse af et europæisk søfartssikkerhedsagentur

1. BAggrund

Forslag sendt til Europa-Parlamentet og Rådet: 8. december 2000 (dokument KOM(2000)802 endelig - 2000/0327(COD))

Udtalelse fra Det Økonomiske og Sociale Udvalg: 30. maj 2001

Udtalelse fra Regionsudvalget: 13. juni 2001

Udtalelse fra Europa-Parlamentet, førstebehandling, 14. juni 2001

Ændret forslag forelagt: 13.12.2001

Vedtagelse af fælles holdning: [5.3.2002]

2. FORMÅLET MED KOMMISSIONENS FORSLAG

Kommissionen har udover den første ERIKA-pakke, som indeholdt forslag om at øge sikkerheden for oliehandel til søs, udarbejdede endnu en ERIKA-pakke, som omfatter tre forslag til retsakter, der har til formål at skabe en varig forbedring, når det drejer sig om at beskytte menneskeliv på søen og havmiljøet i Europa.

Et af forslagene i ERIKA-II-pakken vedrører oprettelse af et søfartssikkerhedsagentur. Dette nye Agentur skal give medlemsstaterne og Kommissionen den nødvendige tekniske og videnskabelige støtte og ekspertise på et højt niveau med henblik på den rigtige anvendelse af fællesskabsretten om søfartssikkerhed og forebyggelse af forurening hidrørende fra skibe, at overvåge dens gennemførelse og vurdere effektiviteten af de eksisterende foranstaltninger.

Agenturets hovedopgaver er:

- at yde Kommissionen teknisk bistand ved overvågning af eksisterende lovgivning og forberedelse af ny EF-lovgivning

- inspektionsbesøg i medlemsstaterne for at verificere de betingelser, hvorunder havnestatskontrol fungerer

- teknisk bistand til medlemsstaterne ved anvendelse af fællesskabsret

- tilrettelæggelse af hensigtsmæssige uddannelsesforanstaltninger for nationale inspektører

- indsamling af oplysninger og forvaltning af databaser vedrørende sikkerhed til søs, som gør det muligt at skabe en "sort liste" over skibe, der er under standarden

- besøg med henblik på at overvåge navigation og forvaltning af information vedrørende søfartstrafik

- evaluering og kontrol af klassifikationsselskaber i form af besøg

- deltagelse i eller samordning af aktiviteter vedrørende undersøgelser af ulykker

- bistand til kandidatlandene hvad angår gennemførelse af Fællesskabets regelsæt.

Agenturet forvaltes af en administrerende direktør, som overvåges af en bestyrelse. Agenturets budget finansieres hovedsagelig ved støtte fra Fællesskabet.

3. KOMMENTARER TIL DEN FÆLLES HOLDNING

3.1. Almindelige bemærkninger til den fælles holdning

Rådet har enstemmigt foretaget et stort antal ændringer til Kommissionens oprindelige forslag. Mange af dem sigter dog hovedsagelig på at tydeliggøre teksten. Formålene med Kommissionens oprindelige forslag er stort set uændrede eller er endog blevet styrket. Den fælles holdning tager også stort set hensyn til Europa-Parlamentets synspunkter ved førstebehandling.

3.2. Parlamentets ændringsforslag

Europa-Parlamentet godkendte på sit plenarmøde den 14. juni 2001 med forbehold af en række ændringsforslag Kommissionens forslag til Europa-Parlamentets og Rådets direktiv om oprettelse af et europæisk søfartssikkerhedsagentur. Det Økonomiske og Sociale Udvalg og Regionsudvalget støttede også dette retlige initiativ.

a) De af Parlamentets ændringsforslag, der indgår i det ændrede forslag og den fælles holdning

Kommissionen accepterer i sit ændrede forslag og Rådet i sin fælles holdning følgende ændringsforslag fra Parlamentet:

* Tilføjelse af en ny betragtning vedrørende gennemsigtighed og kontrol med de midler fra Fællesskabets budget der tildeles Agenturet (ændringsforslag nr. 1, foreligger i betragtning 12 [1]).

[1] Nummereringen bygger på teksten til den fælles holdning, idet nummereringen ikke er den samme som de tilsvarende bestemmelser i Kommissionens oprindelige forslag.

* Mulighed for, at Agenturet kan handle, hvad angår bistand til ansøgerlandene, uden at Kommissionen specifikt anmoder om dette (Parlamentets ændringsforslag nr. 4, indgår i artikel 2g). Selvom artikel 2 blev omredigeret i den fælles holdning, har bestemmelsen i artikel 2g præcis samme virkning som EP's ændringsforslag nr. 4.

* Agenturets forpligtelse til at meddele resultaterne af besøgene til medlemsstaterne, ikke blot til Kommissionen, men også til den pågældende medlemsstat (Europa-Parlamentets ændringsforslag nr. 7, som foreligger i artikel 3, stk. 3).

* Kravet om, at bestyrelsens medlemmer udpeges på grundlag af deres erfaring og ekspertise på de områder, Agenturet behandler (Europa-Parlamentets ændringsforslag nr. 22, som forekommer i artikel 11, stk. 1).

* Udpegelse/afskedigelse af den administrerende direktør besluttes af bestyrelsen og Kommissionen kan i denne forbindelse foreslå en eller flere kandidater (Europa-Parlamentets ændringsforslag nr. 14, forekommer i artikel 16, stk. 1).

* En særlig artikel vedrørende bekæmpelse af svig (Europa-Parlamentets ændringsforslag nr. 16, forekommer som artikel 20).

b) De af Parlamentets ændringsforslag, der delvis indgår i det ændrede forslag og den fælles holdning

* Bestemmelsen vedrørende sammensætningen af bestyrelsen for Agenturet, hvori Parlamentet besluttede ikke at være repræsenteret (Europa-Parlamentets ændringsforslag nr. 9, som der tages hensyn til i den ændrede artikel 11). I betragtning af den ovennævnte ændring og Agenturets større rolle overfor medlemsstaterne, er artikel 11 blevet ændret så bestyrelsen består af: en repræsentant for hver af medlemsstaterne, fire repræsentanter for Kommissionen og fire fra erhvervslivet, som udpeges af Kommissionen. Den fælles holdning fastsætter endvidere, at for at udelukke interessekonflikter, bør disse repræsentanter for erhvervslivet ikke repræsentere specifikke organisationer og de har ikke stemmeret. Kommissionen har accepteret sammensætningen, som forekommer i den fælles holdning, men har i denne forbindelse fremsat en særlig erklæring til Rådets mødereferat (foreligger i bilag 1).

* De fleste af bestemmelserne vedrørende Agenturets budget (Europa-Parlamentets ændringsforslag nr. 15, således som det indgår i artikel 18).

* Bestemmelserne vedrørende vurdering af Agenturet inden det har været i funktion i fem år. Denne vurdering bliver, som foreslået af Parlamentet, ekstern i samråd med de involverede parter og resultaterne heraf sendes til Europa-Parlamentet (Europa-Parlamentets ændringsforslag nr. 17, som det indgår i artikel 22).

c) De af Europa-Parlamentets ændringsforslag, som ikke forekommer i det ændrede forslag, men som helt eller delvis indgår i den fælles holdning

I de følgende tre tilfælde har Rådet enstemmigt accepteret ændringsforslag fra Parlamentet, som ikke indgik i det ændrede forslag:

* Kommissionens rolle i forbindelse med bestyrelsens vedtagelse af Agenturets arbejdsprogram. Rådets har næsten på linje med Parlamentet tilsluttet sig, at bestyrelsen vedtager arbejdsprogrammet "efter udtalelse fra Kommissionen" (Europa-Parlamentets ændringsforslag nr. 8, således som det indgår i artikel 10, stk. 2, litra d)).

* Den administrerende direktørs forpligtelse til at reagere på anmodninger om bistand fra en medlemsstat (Europa-Parlamentets ændringsforslag nr. 11, således som det indgår i artikel 15, stk. 2, litra a)).

* Forberedelse af arbejdsprogrammet. Rådet har specificeret, at den administrerende direktør skal forelægge arbejdsprogrammet for bestyrelsen efter samråd med Kommissionen. Denne ændring til artikel 15, stk. 2, litra a) ligger nær op ad ånden i Parlamentets ændringsforslag nr. 12, som stregede forpligtelse til forudgående godkendelse fra Kommissionen af arbejdsprogrammet.

d) De af Parlamentets ændringsforslag, som forekommer i det ændrede forslag, men som ikke indgår i den fælles holdning

Kommissionen inkluderede en række af Parlamentets ændringsforslag, som ikke blev vedtaget af Rådet, i sit ændrede forslag. Det drejer sig om følgende:

* Agenturets betegnelse. Parlamentet foreslog i Agenturets betegnelse at inkludere en henvisning til dets opgave, hvad angår forebyggelse af forurening hidrørende fra skibe (Europa-Parlamentets ændringsforslag nr. 2) og dette blev medtaget i Kommissionens ændrede forslag. Rådet inkluderede ikke dette forslag, men gik dog med til at medtage en klar henvisning til denne opgave i artikel 1, som omfatter Agenturets mål samt i alle andre relevante bestemmelser, både i artikler og i betragtninger. I betragtning af ovenstående kan Kommissionen acceptere teksten i den fælles holdning.

* Parlamentet foreslog en fem års mandatperiode for bestyrelsens formand og næstformand (Europa-Parlamentets ændringsforslag nr. 10) og krav om, at bestyrelsen mødes på anmodning fra Parlamentet eller seks af bestyrelsesmedlemmerne (Europa-Parlamentets ændringsforslag nr. 23). Rådet foretrækker i begge tilfælde teksten fra Kommissionens oprindelige forslag. Kommissionen kan acceptere Rådets fælles holdning vedrørende ovennævnte bestemmelser.

3.3. Rådets nye bestemmelser og Kommissionens holdning hertil

Herefter følger de vigtigste af de ændringer, Rådet har foretaget med sin fælles holdning, og som Kommissionen kan tilslutte sig. De ændringer, Rådet har indført, navnlig udelukkelse af en artikel, har medført en ændring i nummereringen af de sidste artikler i forordningen:

Artiklen vedrørende Agenturets arbejdsopgaver (artikel 2) er blevet forbedret, således at Agenturets arbejdsopgaver fremgår klart i syv afsnit: a-b) bistand til Kommissionen, c) samarbejde med medlemsstaterne, d-e) lettelse af samarbejdet mellem medlemsstaterne og Kommissionen, f) udarbejdelse og behandling af de relevante databaser om sikkerhed til søs og forebyggelse af forurening, g) bistand til ansøgerlandene. Denne formulering ændrer ikke substansen i Kommissionens forslag og styrker det med en særlige henvisning til bistand til Kommissionen med henblik på udvikling af ny fællesskabslovgivning under a) og teknisk bistand til medlemsstaterne med henblik på gennemførelse af fællesskabslovgivningen under c). I betragtning af ovenstående kan Kommissionen støtte den nye udformning af artikel 2, således som den foreligger i den fælles holdning.

I artikel 3 (besøg i medlemsstaterne) har Rådet slettet henvisningen til Agenturets ansattes særlige opgaver under deres besøg i medlemsstaterne fra teksten og har indført et stykke 1, som går ud på, at disse besøg udføres i henhold til den politik, der defineres af bestyrelsen. Det bør bemærkes, at denne bestemmelse ligger nær op ad et af Europa-Parlamentets ændringsforslag (ændringsforslag nr. 25) som gik ud på, at disse besøg afgøres af bestyrelsen. Kommissionen kan støtte disse ændringer, som ikke ændrer substansen i artikel 3.

Overskriften på artikel 4 er blevet ændret til "Gennemsigtighed og beskyttelse af oplysninger" og henviser nu til de nye forordninger EF/1049/2001 og EF/45/2001, som vedrører gennemsigtighed og beskyttelse af oplysninger om enkeltpersoner.

I artikel 5 (retlig status, regionale centre) har Rådet slettet henvisningen til beslutningen om agenturets hjemsted, og Kommissionen har fremsat en specifik erklæring til Rådets mødereferat vedrørende denne ændring (foreligger i bilag 1).

Artikel 6 (personale) indeholder i stk. 3 en særlig henvisning til tjenestemænd, der af medlemsstaterne udstationeres til Agenturet.

Artikel 9 (sprog) blev ændret og Rådet har fastsat, at Fællesskabets officielle sprogordning (forordning 1/58/EF) gælder for Agenturet.

Vedrørende bestyrelsens beføjelser, som defineret i artikel 10, har Rådets indføjet en række ændringer, hvoraf de vigtigste er: tilføjelse af en bestemmelse, hvorved bestyrelsen undersøger anmodninger om bistand fra medlemsstaterne (stk. 2, litra c), 2) og fastsættelse af en særlig procedure for vedtagelse af Agenturets arbejdsprogram, hvis Kommissionen ikke kan tilslutte sig dette program (stk. 2, litra d)).

Vedrørende mødeprocedurerne (artikel 13) specificerer Rådet, at bestyrelsen kan beslutte at undersøge bestemte spørgsmål uden at de fire repræsentanter fra erhvervssektorerne er til stede, når der kan være tale om fortrolighedsaspekter eller interessekonflikt (stk. 4).

Indholdet i artikel 14 (om afstemning) er blevet tydeliggjort og forbedret og specificerer, at den administrerende direktør ikke har stemmeret ved bestyrelsens møder.

Proceduren, som anført i artikel 16, for udnævnelse/afskedigelse af den administrerende direktør sker ved en beslutning truffet med fire femtedeles flertal af alle bestyrelsesmedlemmer med stemmeret.

Artikel 17 (kontrol af lovligheden) blev streget af Rådet af gennemsigtighedsgrunde, med den begrundelse, at Agenturet ikke træffer bindende retlige beslutninger, der påvirker tredjeparter. I alle tilfælde, hvor tredjeparter kan påvirkes af Agenturets administrative beslutninger, har de mulighed for at protestere mod sådanne beslutninger hos de kompetente fællesskabsorganer.

Indholdet i bestemmelserne om tredjelandes eventuelle deltagelse i Agenturet (ny artikel 17) er ikke blevet ændret, men Rådet og Kommissionen har fremsat en fælles erklæring til Rådets mødereferat i denne forbindelse (bilag 1).

4. KONKLUSION

Kommissionen mener, at teksten i den fælles holdning, som blev vedtaget med enstemmighed af Rådet, er acceptabel, da den overholder de centrale principper i det oprindelige forslag. Gennemsigtigheden af Agenturets funktion øges og teksten bidrager til en større involvering fra medlemsstaternes side i Agenturet, hvilket svarer til formålet. Der er, som forklaret under punkt 3, blevet indført en række ændringer i lyset af de ændringsforslag, der er vedtaget af Parlamentet ved førstebehandling.

BILAG 1

Erklæringer til Rådets mødereferat

Kommissionens erklæring til artikel 11 (bestyrelsen)

Kommissionen forbeholder sig ret til i fremtiden at tage sammensætningen af agenturets bestyrelse op til genvurdering på baggrund af indvundne erfaringer og hvordan agenturet reelt fungerer.

Kommissionens erklæring til artikel 5 (hjemsted)

Kommissionen mener, at hjemstedet er et af de grundlæggende elementer i dens oprindelig forslag. Kommissionen forbeholder sig derfor ret til at stille forslag om agenturets hjemsted på et passende tidspunkt.

Rådets og Kommissionens fælles erklæring til artikel 17 (tredjelandes deltagelse)

Med henblik på at sikre et højt niveau for sikkerhed til søs erklærer Rådet og Kommissionen ved anvendelse af artikel 17, at tredjelande skal opfordres til at samarbejde med det europæiske søfartssikkerhedsagentur. Inden for rammerne af dette samarbejde får tredjelande mulighed for på grundlag af fællesskabsret at deltage i agenturets arbejde og de foranstaltninger, der er forbundet hermed. Rådet og Kommissionen er derfor enige om at øge kontakten med tredjelande for til rette tid at blive enige om betingelserne for deres tilknytning.